
Jog és Szépirodalom

Dolgozatomban a jog és szépirodalom közötti lehetséges kapcsolódási pontokat, összefonódásokat igyekeztem bemutatni az írásbeliség születésétől napjainkig. Olyan szépirodalmi műveket gyűjtöttem csokorba, melyek vagy jogász szerzők alkotásai, vagy a bennük jelen levő jogi tematika révén kapcsolódnak a kutatásom tárgyához, valamint olyan regényeket, színpadi műveket, melyekben jelen van a jogvégzett emberek önreflexiója, vagy a korabeli társadalom jogvégzettekről alkotott képe. Külön fejezetet szenteltem a XIX. században, valamint a XX. század első felében jellemző negatív jogászábrázolásnak.
 
A történelmi fejlődési ív bemutatása után olyan kortárs irodalmi műveket dolgoztam fel, melyekből megismerhető a kor jogrendszere, egyes jogintézmények, lehetséges jogi pályák, valamint a jogászság mindennapjai, vívódásai. Emellett rövid kitekintéssel éltem a szórakoztató irodalom felé, mely manapság sokkal inkább része az olvasóközönség mindennapjainak.
 
Dolgozatom központi kérdésére - hogy van-e helye az irodalomnak a jogban, a jogi oktatásban - irodalmi művekre épülő oktatási segédanyagok, tanulmánykötetek, interaktív iratmintatár felsorolásával és rövid elemzésével, valamint a téma neves kutatóinak véleményét idézve igyekeztem igennel válaszolni.
 
Végezetül röviden bemutattam azokat az irodalmi műfajokat, melyek kapcsolatba kerültek, kerülhetnek a joggal.



